Document ID: 32011R0344

VYKONÁVACIE NARIADENIE KOMISIE (EÚ) č. 344/2011
z 8. apríla 2011,
ktorým sa mení a dopĺňa nariadenie (ES) č. 889/2008, ktorým sa ustanovujú podrobné pravidlá implementácie nariadenia Rady (ES) č. 834/2007 o ekologickej výrobe a označovaní ekologických produktov so zreteľom na ekologickú výrobu, označovanie a kontrolu
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 834/2007 z 28. júna 2007 o ekologickej výrobe a označovaní ekologických produktov, ktorým sa zrušuje nariadenie (EHS) č. 2092/91 (1), a najmä na jeho článok 25 ods. 3, článok 38 písm. b) a článok 40,
keďže:
(1)
V článku 24 nariadenia (ES) č. 834/2007 sa ustanovuje, že logo ekologickej výroby Európskej Únie (ďalej len „ekologické logo EÚ“) je jedným z povinných označení s uvedením pojmov odkazujúcich na ekologický spôsob výroby, ktoré sa používajú v prípade balených potravín, ako sa uvádza v článku 23 ods. 1. V prípade výrobkov dovezených z tretích krajín je použitie loga nepovinné. V súlade s článkom 25 ods. 1 nariadenia (ES) č. 834/2007 je možné používať logo EÚ pri označovaní, prezentácii a reklame produktov, ktoré spĺňajú požiadavky ustanovené v citovanom nariadení.
(2)
Spotrebitelia by mali mať istotu, že ekologické produkty boli vyrobené v súlade s požiadavkami ustanovenými v nariadení (ES) č. 834/2007 a v nariadení Komisie (ES) č. 889/2008 (2). Vzhľadom na to je vysledovateľnosť každého produktu označeného ekologickým logom EÚ vo všetkých fázach výroby, prípravy a distribúcie veľmi dôležitým faktorom. Preto sa zdá byť užitočné presnejšie stanoviť, že ekologické logo EÚ na účely označovania môžu používať len prevádzkovatelia, ktorých podnik podlieha kontrolnému systému ekologického poľnohospodárstva.
(3)
Registrácia ekologického loga EÚ ako ochrannej známky v Únii a medzinárodných registroch nepodlieha pravidlám ustanoveným v nariadeniach (ES) č. 834/2007 a (ES) č. 889/2008, ktoré sa vzťahujú na samotné používanie loga. S cieľom zdôrazniť nezávislosť týchto pravidiel, by sa malo odstrániť spojenie medzi danými pravidlami a akoukoľvek registráciou.
(4)
Zmenou systému ekologického označovania a pred začlenením špecifických pravidiel EÚ o ekologickom vinárstve pretrvávajú v odvetví veľké nejasnosti v súvislosti s možnosťou vyrábať víno ekologickým spôsobom. S cieľom umožniť predaj vína vyrobeného počas vinárskych rokov 2010/2011 a 2011/2012 z ekologického hrozna bez povinného označenia vyžadovaného v článku 24 nariadenia (ES) č. 834/2007 za predpokladu, že dané výrobky sú v súlade nariadením Rady (EHS) č. 2092/91 z 24. júna 1991 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín (3) alebo nariadenia (ES) č. 834/2007, sa zdá byť potrebné predĺžiť prechodné obdobie ustanovené v článku 95 ods. 8 a 9 nariadenia (ES) č. 889/2008 v súvislosti s určitými ustanoveniami o označovaní takých výrobkov do 31. júla 2012. Predĺženie prechodného obdobia je uplatniteľné od 1. júla 2010.
(5)
Na základe vyhodnotenia používania extraktu rozmarínu ako potravinárskej prídavnej látky Európskym úradom pre bezpečnosť potravín (EFSA) (4) sa povolilo používanie látky „extrakt z rozmarínu“ ako antioxidantu a bola označená číslom E v časti D prílohy III k nariadeniu Európskeho parlamentu a Rady 95/2/ES z 20. februára 1995 o potravinárskych prídavných látkach iných ako farbivá a sladidlá (5). Následkom toho je dôležité povoliť používanie extraktu rozmarínu pri ekologickom spracovaní potravín ako potravinárskej prídavnej látky, ak sa používa ako taký, zahrnutím tohto výrobku do prílohy VIII k nariadeniu (ES) č. 889/2008.
(6)
Nariadenie (ES) č. 889/2008 by sa preto malo zodpovedajúcim spôsobom zmeniť a doplniť.
(7)
Opatrenia ustanovené v tomto nariadení sú v súlade so stanoviskom Regulačného výboru pre ekologickú výrobu,
PRIJALA TOTO NARIADENIE:
Článok 1
Nariadenie (ES) č. 889/2008 sa týmto mení a dopĺňa takto:
1.
V článku 57 sa druhý odsek nahrádza takto:
„Ekologické logo EÚ sa môže používať na účely označovania len na výrobkoch vyrábaných v súlade s požiadavkami nariadenia (ES) č. 834/2007, nariadenia Komisie (ES) č. 1235/2008 (6) a tohto nariadenia prevádzkovateľmi, ktorí spĺňajú požiadavky kontrolného systému definovaného v článkoch 27, 28, 29, 32 a 33 nariadenia (ES) č. 834/2007.
2.
V článku 95 sa vkladá tento odsek 10a:
„10a. Pokiaľ ide o víno, prechodné obdobie uvedené v odseku 8 končí 31. júla 2012.
Zásoby vína vyrobeného, zabaleného a označeného pred 31. júlom 2012 v súlade s nariadením (EHS) č. 2092/91 alebo nariadením (ES) č. 834/2007 sa môžu uvádzať na trh aj naďalej až do vyčerpania zásob.“
3.
V oddiele A prílohy VIII sa za potravinársku prídavnú látku E 341 (i) (monocalcium-phosphate) vkladá tento riadok:
„B
E 392*
Extrakty z rozmarínu
X
X
Iba extrakt, ktorý sa získava ekologickým spôsobom použitím etanolu“
4.
Bod 9 časti A prílohy XI sa zrušuje.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Bod 2 článku 1 sa však uplatňuje od 1. júla 2010.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. apríla 2011

Labels: 3
17
6